Skuadra amerikane përgatitet për Botërorin
Pavarësisht të qenurit në “Grupin e Vdekjes,” skuadra amerikane dhe trajneri Klinsmann shprehin optimizëm për Botërorin
Ky është stadiumi Red Bull në qytetin Harrison, të Nju Xhersit, shumë afër qytetit të Nju Jorkut. Dhe është një nga vendet e trajnimit për skuadrën amerikane para Botërorit. Në këtë stadium, skuadra u stërvit para ndeshjes miqësore me Turqinë më 1 qershor që e fitoi 2-1 . Media u lejua për të ndjekur një pjesë të stërvitjes së ekipit. Stërvitja më intensive ndodhi pa praninë e kamerave dhe gazetarëve. Disa orë më vonë, u mbajt një konferencë për shtyp në qytetin e Nju Jorkut me trajnerin Jurgen Klinsmann dhe kapitenin e skuadrës Clint Dempsey. Klinsmann, një ish-futbollist i suksesshëm gjerman dhe trajner, u bë trajneri i kombëtares amerikane në vitin 2011 dhe drejtoi ekipin në shtatë ndeshje kualifikuese për Botërorin. Ai ka besim, pavarësisht se Amerika është në të ashtuquajturin “Grupin e Vdekjes” që përfshin Gjermaninë, Portugalinë dhe Ganën. Clint Dempsey është një sulmues i suksesshëm dhe gëzon respektin e shokëve të skuadrës. Ai e konsideron nder të jetë kapiteni i skuadrës amerikane. Lojtarët e tjerë u takuan gjithashtu me median dhe iu përgjigjen pyetjeve për shanset e tyre në kampionat. Ata ishin optimistë dhe mezi prisnin sfidën në Brazil. Trajneri Klinsmann u tregua realist për atë që i pret në të ardhmen. Ndeshja e parë për ekipin amerikan është më 16 qershor, kundër Ganës, skuadrës që eliminoi amerikanët dy Botërorët e mëparshëm.